Den 5. juli om morgenen sidste år cyklede Olivia Nørgaard Madsen gennem bro-kvartererne i København. Hun havde været til yoga for at få klaret sine tanker. Og det var på cykelturen hjem, hun pludselig fik følelsen af, at hendes bror ikke længere var på jorden.

- Jeg kunne mærke på København, at den var stille – det kan måske godt lyde som hokus pokus, men jeg kunne i hvert fald mærke, at der var ro på – på en eller anden mærkelig måde.

Olivia Nørgaard Madsen er produktionsleder, mor til to børn og lillesøster til skribenten, bloggeren og journalisten Mads Holger, der tog sit eget liv for snart et år siden.

I programmet ’Selvmordstanker med Mikkel Frey Damgaard’ på P1 fortæller hun, hvordan hun oplevede sin brors selvmord, og om hvordan tiden før og efter har været for hende.

Selvmordstanker Mikkel Frey Damgaard er 39 år og har været nyhedsvært i DR i en årrække. Hans far begik selvmord, da sønnen var otte år gammel. I en P1-programrække på seks programmer går han på jagt efter svar, og han forsøger blandt andet at finde svar på, om man kan arve et selvmord. Lyt med her.

Hun ser tilbage på livet med sin bror, der var lidt mere en fem år ældre end hende, og fortæller, at de to var meget forskellige. Han var et sammensat menneske – både melankolsk, gammeldags og konservativ, men også socialist, royalist og meget sort/hvid.

- Men han var også en meget tryg storebror for mig. Det var befriende for mig at vide, at når man blev inviteret til fest hos ham, så tog man kjole på, og man drak ikke øl af flasken – det er jo bare nogle eksempler på, hvordan han var. Det kan godt være, det virker fjollet og overfladisk, men det har alligevel på en eller anden måde dannet mig og givet mig en ro, fortæller søsteren.

Festen i Roskilde

I dagene op til, at Mads Holger sidste år valgte at tage sit eget liv, var hans lillesøster på Roskilde Festival – en begivenhed, han selv tog stærkt afstand fra.

- Jeg elsker Roskilde Festival, mens han for ingen millioner i verden ønskede at blive set dernede. Han kæmpede så meget med det der med, hvordan han blev set af andre, hvor jeg var - og er - helt ligeglad – jeg har altid haft det skønt, blandt andet på Roskilde Festival.

Læs også : Mikkel Frey Damgaard: Jeg frygter at arve min fars selvmord

Hun havde i dagene op til drillet ham på Facebook med, at hun skulle på festival. Kærligt. Og han havde kommenteret, som han plejede at gøre, ’ikke godkendt', også kærligt ment. Aftenen før han valgte at tage sit eget liv, havde søsteren en fest på Roskilde.

- Jeg går i seng ved firetiden og vågner op til nogle sms'er fra Katrine, Holgers kæreste, om at han har ytret ønske om at tage sig eget liv. Så jeg prøver at få fat på ham. Efter flere forsøg skriver han så til mig, at alt er okay. Men jeg vidste godt, at det var ikke rigtigt. Han snød os lidt, han sagde, at han var et andet sted – men valgte så at tage til vores elskede sommerhus på Sydfyn.

Olivia ringede herefter flere gange til sin bror. Da hun endelig fik fat på ham, kunne hun høre, at han sad i et tog.

- Han sagde, han sad i et s-tog på vej til Hellerup – men jeg har bagefter tænkt, at jeg kunne jo godt høre, at det ikke lød som et s-tog, men mere som et regionaltog. Han sagde, han var okay, og han blev ved med at sige, at det var vigtigt for ham at fortælle, hvor meget han elskede mig og mine børn. Jeg troede egentlig bare, han var dramatisk og havde drukket lidt for meget.

Stilhed før storm

På en eller anden måde kunne hun alligevel godt mærke, at der var noget i gære – en slags stilhed før storm.

- Om aftenen havde jeg brug for at sende ham nogle billeder. Jeg sendte blandt andet et billede af en regnbue og en masse hjerter. Næste dag kunne vi ikke få fat på ham.

Og det var så den dag, at hun for at klare sine tanker var taget til yoga og efterfølgende fik at vide, at Mads Holger havde taget sit liv i sommerhuset.

Hun forklarer, at hun også oplevede selvmordet som en slags lettelse – en slags fred, der lagde sig over både byen – og familien.